Καλαμάρια με σάλτσα μαϊντανού και ψητές γλυκοπατάτες
Το μυστικό για πεντανόστιμα και τρυφερά καλαμάρια είναι να τα «ψήσουμε» σε αντικολλητικό τηγάνι σε πολύ δυνατή φωτιά, για ελάχιστα λεπτά. Γίνονται λουκούμι!
600 γρ. γλυκοπατάτες, σε λεπτές κυδωνάτες φέτες, με ή χωρίς τη φλούδα, ελάχιστο ελαιόλαδο, αλάτι, καυτερή πάπρικα, 1/2 φλιτζ. τσαγιού ψιλοκομμένος μαϊντανός, 1 σκελίδα σκόρδου, λιωμένη, 1 κουτ. σούπας ελαιόλαδο, 1/3 φλιτζ. τσαγιού χυμός λεμονιού, 2 κουτ. σούπας σταφίδες, αλάτι, φρεσκοτριμμένο πιπέρι, 600 γρ. καλαμάρια, καθαρισμένα, κομμένα σε μεγάλα κομμάτια, 2 κουτ. γλυκού ξύσμα λεμονιού, λίγο ελαιόλαδο, αλάτι, φρεσκοτριμμένο πιπέρι
Για να φτιάξουμε τα καλαμάρια με σάλτσα μαϊντανού και ψητές γλυκοπατάτες, ξεκινάμε προθερμαίνοντας το φούρνο στους 200° C. Στρώνουμε ένα ταψί με λαδόκολλα, αραδιάζουμε τις γλυκοπατάτες και τις αλείφουμε με τα χέρια με λίγο λάδι. Καρυκεύουμε κατά βούληση και ψήνουμε για 20 - 30 λεπτά, μέχρι να χρυσίσουν και να γίνουν τραγανές.Σε ένα μπολ ανακατεύουμε τα υλικά για το ντρέσινγκ.Με ένα κοφτερό μαχαίρι χαράσσουμε τα κομμένα καλαμάρια, κάνοντας οριζόντιες και κάθετες γραμμές. Τα βάζουμε σε ένα μπολ και τα ανακατεύουμε με 1 κουτ. σούπας  ελαιόλαδο, το ξύσμα και αλατοπίπερο. Αλείφουμε με λάδι ένα μεγάλο αντικολλητικό τηγάνι και το ζεσταίνουμε καλά σε πολύ δυνατή φωτιά, μέχρι να αρχίσει να αχνίζει.Βάζουμε τα καλαμάρια και τα σοτάρουμε σε δυνατή φωτιά για 3 - 4 λεπτά, ανακατεύοντας συχνά, μέχρι να ροδίσουν και να «κατσαρώσουν» οι άκρες τους.Μοιράζουμε τα καλαμάρια στα πιάτα, περιχύνουμε με τη σάλτσα μαϊντανού και συνοδεύουμε με τις ψητές γλυκοπατάτες.
Γλυκοπατάτα,Καλαμάρι , Θράψαλο,Light